CELEX: 52016PC0226
Language: el
Date: 2016-04-22
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέση που πρέπει να ληφθεί εξ ονόματος της Ευρωπαϊκής Ένωσης όσον αφορά τις αποφάσεις που θα λάβει η μόνιμη επιτροπή του Eurocontrol σχετικά με τις κεντρικές υπηρεσίες

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.4.2016
            COM(2016) 226 final
            2016/0118(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί εξ ονόματος της Ευρωπαϊκής Ένωσης όσον αφορά τις αποφάσεις που θα λάβει η μόνιμη επιτροπή του Eurocontrol σχετικά με τις κεντρικές υπηρεσίες  
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               1.1.Αιτιολόγηση και στόχοι της πρότασης
            
            
               Γενικά
            
            
               Στις 8 Δεκεμβρίου 2015 το Συμβούλιο εξέδωσε την απόφαση (ΕΕ) 2015/2394 για τη θέση που πρέπει να ληφθεί από τα κράτη μέλη, εξ ονόματος της Ευρωπαϊκής Ένωσης, αναφορικά με τις αποφάσεις που θα λάβει η μόνιμη επιτροπή του Eurocontrol, όσον αφορά τους ρόλους και τα καθήκοντα του Eurocontrol και σχετικά με τις κεντρικές υπηρεσίες. Οι εν λόγω αποφάσεις για τις κεντρικές υπηρεσίες ήταν προγραμματισμένες να ληφθούν από τη μόνιμη επιτροπή του Eurocontrol στις 9 Δεκεμβρίου 2015, ώστε ο Eurocontrol να εκπονήσει χρηματοδοτικούς μηχανισμούς, ρυθμίσεις σύναψης δημοσίων συμβάσεων και τεχνικές προδιαγραφές με σκοπό την έγκαιρη ανάπτυξη νέων «ευρωπαϊκών υπηρεσιών μετάδοσης δεδομένων αέρος/εδάφους» (EAGDCS).
            
            
            
               Δεδομένου ότι η Ένωση δεν έχει δικαίωμα συμμετοχής στη μόνιμη επιτροπή, η απόφαση του Συμβουλίου θα έπρεπε να τεθεί σε εφαρμογή από τα κράτη μέλη που συμμετέχουν στη μόνιμη επιτροπή, ενεργώντας από κοινού προς το συμφέρον της Ένωσης. 
            
            
            
               Το Συμβούλιο αποφάσισε ότι η θέση της Ένωσης πρέπει να είναι η αναβολή της λήψης απόφασης σχετικά με τις κεντρικές υπηρεσίες από τον Eurocontrol, διότι δεν υπήρχαν επαρκείς διαθέσιμες πληροφορίες για την αξιολόγηση μιας τέτοιας απόφασης επί της ουσίας. Επιπλέον, μια τέτοια απόφαση θα μπορούσε να προδικάσει μελλοντικές δραστηριότητες του Eurocontrol κατά τρόπο επιζήμιο για τη δραστηριότητα της Ένωσης στον εν λόγω τομέα, ιδίως όσον αφορά το ερευνητικό έργο διαχείρισης της εναέριας κυκλοφορίας στον ενιαίο ευρωπαϊκό ουρανό (SESAR).
            
            
            
               Καθώς ο Eurocontrol ασχολείται επί του παρόντος με την ανάπτυξη 18 διαφορετικών κεντρικών υπηρεσιών, η θέση της Ένωσης δεν κάλυπτε μόνο τις EAGDCS αλλά όλες τις κεντρικές υπηρεσίες που αναπτύσσονται ενδεχομένως για την εφαρμογή τους, διότι όλες σχετίζονται αντίστοιχα με τη δραστηριότητα της Ένωσης στον εν λόγω τομέα, ιδίως σε ό,τι αφορά το SESAR.
            
            
            
               Στις 9 Δεκεμβρίου 2015, λόγω της ανωτέρω θέσης της Ένωσης, η μόνιμη επιτροπή του Eurocontrol δεν έλαβε απόφαση σχετικά με τις EAGDCS. Αντ’ αυτού συμφωνήθηκε ότι ο Eurocontrol θα πρέπει να συνεχίσει να επεξεργάζεται αναθεωρημένη απόφαση σχετικά με τις κεντρικές υπηρεσίες σε στενή συνεργασία με τους ενδιαφερόμενους φορείς του κλάδου και θα πρέπει επίσης να υποβάλει εκτίμηση οικονομικών επιπτώσεων από την εφαρμογή και τη λειτουργία των EAGDCS.
            
            
            
               Στις 9 Φεβρουαρίου 2016 ο Οργανισμός Eurocontrol και ενδιαφερόμενοι φορείς του κλάδου διαβίβασαν στην Επιτροπή αναθεωρημένη πρόταση για τις EAGDCS που συνυπέγραψαν και στην οποία αμφότερα τα μέρη αναφέρουν ότι η εκτίμηση οικονομικών επιπτώσεων που ζητήθηκε περιλαμβάνεται στις ολοκληρωμένες μελέτες σκοπιμότητας που κοινοποιήθηκαν στον Εκτελεστικό Οργανισμό Καινοτομίας και Δικτύων (INEA) στα τέλη του 2015.  Ωστόσο, οι εν λόγω μελέτες περιλαμβάνουν μόνο επιφανειακή ανάλυση κόστους/οφέλους, με αποτέλεσμα να απαιτείται πάντοτε η πλήρης εκτίμηση οικονομικών επιπτώσεων από τον κεντρικό συντονισμό των EAGDCS.
            
            
            
               Επιπλέον, ο Οργανισμός Eurocontrol ενδέχεται να προτείνει στη μόνιμη επιτροπή του Eurocontrol την έκδοση αυτής της νέας απόφασης για τις EAGDCS με γραπτή διαδικασία.
            
            
            
         
         
            
               Η παρούσα πρόταση απόφασης του Συμβουλίου αφορά τις EAGDCS. Όσον αφορά την ανάπτυξη συστήματος επίδειξης, προτείνεται να υποστηριχθεί κατ’ αρχήν η συνέχιση της συνεργασίας του Οργανισμού Eurocontrol με τους παρόχους υπηρεσιών αεροναυτιλίας των κρατών μελών του Eurocontrol, καθώς και με τον διαχειριστή δικτύου. Ωστόσο, η πρόταση θέτει επίσης τρεις σημαντικούς όρους που πρέπει να περιλαμβάνονται στην απόφαση. 
            
            
            
               Ο πρώτος είναι ότι στην ανάπτυξη συστήματος επίδειξης πρέπει να ληφθούν πλήρως υπόψη οι τεχνικές εργασίες που πραγματοποιήθηκαν από την κοινή επιχείρηση SESAR (SJU). Στόχος είναι να αποφευχθεί κάθε απόκλιση μεταξύ των τρεχουσών και των πιθανών μελλοντικών εργασιών των δύο οργανισμών κατά την ανάπτυξη των σχετικών κεντρικών υπηρεσιών. 
            
            
            
               Δεύτερον, πρέπει να διασφαλιστεί η συμμετοχή του Ευρωπαϊκού Οργανισμού Ασφάλειας της Αεροπορίας (EASA), δεδομένου ότι ο EASA θα χρειαστεί να αναλάβει την πιστοποίηση και την εποπτεία κάθε κεντρικά παρεχόμενης υπηρεσίας για να μπορέσει αυτή να τεθεί σε λειτουργία. Με αυτόν τον τρόπο θα αποφευχθούν πιθανές αναντιστοιχίες στον εν λόγω τομέα και, συνεπώς, θα διασφαλιστεί ότι θα δαπανηθούν με τον πλέον αποτελεσματικό τρόπο τα κονδύλια που προέρχονται από τα τέλη διαδρομής αλλά και από τη χρηματοδότηση της Ένωσης.
            
            
            
               Τέλος, οι όροι της παρούσας απόφασης θα πρέπει να εφαρμοστούν με την επιφύλαξη των συμβάσεων, της ανάπτυξης και της λειτουργίας των εν λόγω υπηρεσιών στην εσωτερική αγορά. Στις υπηρεσίες αυτές, που θα παρέχονται στο πλαίσιο του Ενιαίου Ευρωπαϊκού Ουρανού (SES), θα πρέπει να εξακολουθήσουν να τηρούνται οι κανόνες της ΕΕ για τις δημόσιες συμβάσεις, ώστε να μεγιστοποιηθεί η οικονομική απόδοση. 
            
            
            
               Οι όροι που συνοψίζονται ανωτέρω θεωρούνται ουσιώδεις. Δεδομένης της φύσης και του πεδίου τους, ενδέχεται να αφορούν επίσης θέσεις της Ένωσης σχετικά με μελλοντικές αποφάσεις του Eurocontrol στον τομέα των κεντρικών υπηρεσιών. Η Επιτροπή θα εξετάζει τα εν λόγω ζητήματα λεπτομερώς κάθε φορά που προκύπτει ανάγκη για νέα πρόταση.
            
            
            
               Ιστορικό σχετικά με την ανάπτυξη των κεντρικών υπηρεσιών Διαχείρισης της Εναέριας Κυκλοφορίας (ATM) 
            
            
               Το έργο του Οργανισμού Eurocontrol στον τομέα των κεντρικών υπηρεσιών έχει σημειώσει σημαντική πρόοδο από την έναρξή του, στα τέλη του 2012. Τον Φεβρουάριο του 2014 ο Οργανισμός Eurocontrol εξουσιοδοτήθηκε από τη μόνιμη επιτροπή του να δρομολογήσει κλιμακωτή προσέγγιση για την αξιολόγηση και την επίδειξη της επιχειρησιακής, τεχνικής και οικονομικής σκοπιμότητας των εν λόγω πιθανών κεντρικών υπηρεσιών, αναγνωρίζοντας τα διαφορετικά επίπεδα ωριμότητας μεταξύ των υπηρεσιών αυτών. Έκτοτε, ο Eurocontrol έχει πραγματοποιήσει σειρά ημερίδων και έχει αναπτύξει αντιλήψεις λειτουργίας (CONOP) για πολλές κεντρικές υπηρεσίες. Προέβη σε συνολική ανάλυση κόστους-οφέλους (ΑΚΟ), η οποία επικυρώθηκε από ανεξάρτητο σύμβουλο – ωστόσο, οι λεπτομέρειες της συγκεκριμένης ανάλυσης δεν υποβλήθηκαν σε δημόσιο έλεγχο.
            
            
               2.ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
            
            
            
               Υπό το πρίσμα όλων των ανωτέρω, και ιδίως της ύπαρξης αναθεωρημένης πρότασης για τις EAGDCS, και δυνάμει του άρθρου 100 παράγραφος 2 και του άρθρου 218 παράγραφος 9 της ΣΛΕΕ, προτείνεται η έγκριση νέας θέσης που θα ληφθεί εξ ονόματος της Ένωσης όσον αφορά τις αποφάσεις που θα λάβει η μόνιμη επιτροπή του Eurocontrol σχετικά με τις κεντρικές υπηρεσίες.
            
            
               2016/0118 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τη θέση που πρέπει να ληφθεί εξ ονόματος της Ευρωπαϊκής Ένωσης όσον αφορά τις αποφάσεις που θα λάβει η μόνιμη επιτροπή του Eurocontrol σχετικά με τις κεντρικές υπηρεσίες  
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2 και το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η απόφαση (ΕΕ) 2015/2394 του Συμβουλίου, της 8ης Δεκεμβρίου 2015, καθόρισε τη θέση της Ένωσης όσον αφορά απόφαση που επρόκειτο να ληφθεί από τη μόνιμη επιτροπή του Eurocontrol στις 9 Δεκεμβρίου 2015 σχετικά με τις κεντρικές υπηρεσίες, ώστε ο Eurocontrol να αναπτύξει χρηματοδοτικούς μηχανισμούς, ρυθμίσεις σύναψης δημοσίων συμβάσεων και τεχνικές προδιαγραφές ενόψει της έγκαιρης ανάπτυξης νέων «ευρωπαϊκών υπηρεσιών μετάδοσης δεδομένων αέρος/εδάφους» (EAGDCS).
            
            
               (2)Η θέση της Ένωσης ήταν ότι  έπρεπε να αναβληθεί η απόφαση από τον Eurocontrol για τις εν λόγω υπηρεσίες, επειδή δεν υπήρχαν επαρκείς διαθέσιμες πληροφορίες για την αξιολόγηση της εν λόγω απόφασης επί της ουσίας και επειδή η απόφαση θα μπορούσε να προδικάσει τις μελλοντικές δραστηριότητες που πραγματοποιούνται από τον Eurocontrol κατά τρόπο επιζήμιο για τη δραστηριότητα της Ένωσης στον εν λόγω τομέα.
            
            
               (3)Στις 9 Δεκεμβρίου 2015, λόγω της ανωτέρω θέσης της Ένωσης, η μόνιμη επιτροπή του Eurocontrol δεν έλαβε απόφαση σχετικά με τις EAGDCS και κάλεσε τον Οργανισμό Eurocontrol να συνεχίσει να επεξεργάζεται αναθεωρημένη πρόταση σε στενή συνεργασία με τους ενδιαφερόμενους του κλάδου και να υποβάλει το συντομότερο δυνατόν εκτίμηση του οικονομικού κόστους των EAGDCS.
            
            
               (4)Στις 9 Φεβρουαρίου 2016 ο Οργανισμός Eurocontrol και οι ενδιαφερόμενοι του κλάδου υπέβαλαν και υποστήριξαν από κοινού αναθεωρημένη πρόταση για τις EAGDCS και εξασφάλισαν την πλήρη διαθεσιμότητα της εκτίμησης του οικονομικού κόστους στις υφιστάμενες μελέτες σκοπιμότητας.
            
            
               (5)Ο Οργανισμός Eurocontrol μπορεί να προτείνει στη μόνιμη επιτροπή του Eurocontrol την έκδοση αυτής της νέας απόφασης για τις EAGDCS με γραπτή διαδικασία.
            
            
               (6)Η απόφαση αφορά την ανάπτυξη συστήματος επίδειξης για τις EAGDCS. Παράγει έννομα αποτελέσματα, διότι διέπει καταστάσεις που εμπίπτουν στο δίκαιο της Ένωσης και, ανάλογα με το περιεχόμενό της, μπορεί να έχει συγκεκριμένες επιπτώσεις στις εν λόγω καταστάσεις. Αυτό μπορεί να επηρεάσει τα οφέλη που απορρέουν από τις τεχνικές εργασίες για τις υπηρεσίες ζεύξης δεδομένων που πραγματοποιούνται από την κοινή επιχείρηση SESAR, ενέχει τον κίνδυνο αναντιστοιχιών στον τομέα πιστοποίησης και εποπτείας, δεδομένου του ρόλου του EASA στον εν λόγω τομέα, και, συνεπώς, τον κίνδυνο μη αποδοτικής χρήσης των κονδυλίων που προέρχονται από τα τέλη διαδρομής και τη χρηματοδότηση της Ένωσης, καθώς και την οικονομική απόδοση των σχετικών αναπτυξιακών δραστηριοτήτων που θα αναλάβει η Ένωση στο πλαίσιο της κοινής επιχείρησης SESAR.
            
            
               (7)Δεδομένων των πλεονεκτημάτων που είναι δυνατόν να προσδοκώνται από την ανάπτυξη συστήματος επίδειξης, η απόφαση που ευνοεί τη σχετική συνεργασία θα πρέπει κατ’ αρχήν να υποστηριχθεί. Εντούτοις, στην απόφαση θα πρέπει να περιλαμβάνονται όροι προστασίας των συμφερόντων της Ένωσης σχετικά με τα σημεία που αναφέρονται ανωτέρω. 
            
            
               (8)Πρέπει επομένως να καθοριστεί η θέση που θα ληφθεί εξ ονόματος της Ένωσης στη μόνιμη επιτροπή του Eurocontrol, 
            
            
               ΑΠΟΦΑΣIΖΕΙ:
            
            
               Άρθρο 1
            
            
               Η θέση που πρέπει να ληφθεί από τα κράτη μέλη εξ ονόματος της Ένωσης στη μόνιμη επιτροπή του Eurocontrol είναι ότι ο Οργανισμός Eurocontrol θα συνεχίσει να συνεργάζεται με τους παρόχους αεροναυτιλιακών υπηρεσιών των κρατών μελών του Eurocontrol και με τον διαχειριστή δικτύου για την ανάπτυξη συστήματος επίδειξης των ευρωπαϊκών υπηρεσιών μετάδοσης δεδομένων αέρος/εδάφους (EAGDCS) στο πλαίσιο της κοινής επιχείρησης SESAR, συμπεριλαμβανομένης της ανάπτυξης κατάλληλης διακυβέρνησης και χρηματοδοτικών μηχανισμών και της εκπόνησης ολοκληρωμένης εκτίμησης οικονομικών επιπτώσεων. Η απόφαση πρέπει, ωστόσο, να διασφαλίζει ότι  
            
            
               –λαμβάνονται πλήρως υπόψη τα αποτελέσματα των τεχνικών εργασιών της κοινής επιχείρησης SESAR στο πεδίο της ζεύξης δεδομένων, 
            
            
               –οι δραστηριότητες στο πλαίσιο της απόφασης εκτελούνται σε συνεργασία με τον EASA όσον αφορά τις προπαρασκευαστικές εργασίες του EASA για τη μελλοντική πιστοποίηση και εποπτεία των EAGDCS, και 
            
            
               –δεν θίγεται καμία δημόσια σύμβαση που αφορά τις EAGDCS, ούτε η εφαρμογή ούτε η λειτουργία της.
            
            
            
               Τα κράτη μέλη ενεργούν από κοινού προς το συμφέρον της Ένωσης.
            
            
               Άρθρο 2
            
         
         
            
               Η παρούσα απόφαση αρχίζει να ισχύει την ημέρα της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος